ഭീമ കൊറേഗാവ് കേസ്: റോണ വില്സണ് ജാമ്യം ന്യൂഡല്ഹി: ഭീമ കൊറേഗാവ് കേസില് അറസ്റ്റിലായ 16 പ്രതികളില് ഒരാളായ റോണ വില്സണ് പിതാവിന്റെ മരണാനന്തര ചടങ്ങുകളില് പങ്കെടുക്കുന്നതിനായി എന്.ഐ.എ. കോടതി ജാമ്യം അനുവദിച്ചു. 2018 ജൂലൈയില് അറസ്റ്റിലായ റോണ വില്സന് നിലവില് യു.എ.പി.എ. പ്രകാരം ജുഡീഷ്യല് കസ്റ്റഡിയിലാണ്. ഓഗസ്റ്റ് 18 നാണ് റോണ വില്സന്റ പിതാവ് അന്തരിച്ചത്. പിറ്റേന്നു സംസ്കാരച്ചടങ്ങുകള് നടത്തി. മുപ്പതാം ദിനമായ സെപ്റ്റംബര് 16 ന് പള്ളിയില് നടക്കുന്ന അനുസ്മരണ ചടങ്ങുകളില് പങ്കെടുക്കാന് അനുവദിക്കണമെന്നാവശ്യപ്പെട്ടാണ് ജാമ്യാപേക്ഷ സമര്പ്പിച്ചിരുന്നത്.